Diari Oficial de la Generalitat Valenciana


Sumari del DOGV 3617, del 03-11-1999 (1999/9206)

ORDRE de 19 d'octubre de 1999, de la Conselleria d'Ocupació, per la qual s'estableixen les bases de concessió de subvencions públiques per al foment del desenvolupament local i l'impuls de projectes i empreses qualificats com a I+E.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/10/19/(1)/dof/vci/html**

### Dades del document

Número de DOGV
:   3617

Data del DOGV
:   03-11-1999

Secció del DOGV
:   I. DISPOSICIONS GENERALS

Número del document
:   1999/9206


Data del document
:   19-10-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * recerca i desenvolupament
    * ajuda a les empreses
    * administració local
    * creació d'ocupació
    * suport econòmic
    * desenvolupament rural
    * estudi de mercat

ORDRE de 19 d'octubre de 1999, de la Conselleria d'Ocupació, per la qual s'estableixen les bases de concessió de subvencions públiques per al foment del desenvolupament local i l'impuls de projectes i empreses qualificats com a I+E. [1999/X9206]
  
L'Ordre del Ministeri de Treball i Afers Socials de 15 de juliol de 1999 (Boletín Oficial del Estado de 31 de juliol de 1999) regula les bases de concessió de subvencions per al foment del desenvolupament local a través de l'impuls de projectes i empreses, qualificats com a I+E.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, estableix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana de les subvencions i ajudes públiques de la política d'ocupació que atorga l'administració de l'Estat a través de l'Institut Nacional d'Ocupació (INEM), entre les quals s'inclouen les subvencions que regula l'ordre mencionada en el paràgraf anterior.
  
L'esmentada Ordre de 15 de juliol, deroga l'Ordre del Ministeri de Treball i Seguretat Social de 12 d'abril de 1994, per la qual es regulaven les iniciatives locals d'ocupació i els agents d'ocupació i desenvolupament local i s'establien les bases reguladores de la concessió de subvencions i ajudes a les esmentades iniciatives i a la contractació dels mencionats agents, circumstància que motiva la present ordre, amb la finalitat d'adaptar la nova normativa estatal a les especificitats organitzatives de la Generalitat Valenciana.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els serveis traspassats a la Generalitat Valenciana en matèria de treball, ocupació i formació.
  
El Decret 80/1999, del Govern Valencià, crea la Conselleria d'Ocupació, i el Decret 92/1999, del Govern Valencià, pel qual s'aprova el Reglament Orgànic i Funcional de la Conselleria d'Ocupació, estableix en la disposició addicional quarta que totes les referències que en la normativa vigent s'efectuen a favor de la Conselleria d'Ocupació, Indústria i Comerç, en la mesura que afecten les matèries previstes en aquest decret, s'entendran referides els òrgans en cada cas competents de la Conselleria d'Ocupació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, disposa que els consellers corresponents establiran, en el cas que no n'hi haja i prèviament a la disposició dels crèdits, les oportunes bases reguladores de la concessió de les subvencions. En el present cas, es fa necessària una adaptació de les bases reguladores de l'Ordre de 15 de juliol de 1999, a les peculiaritats organitzatives de la Generalitat Valenciana.
  
Per això i en virtut de les facultats que m'atorguen l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Títol I
  
Disposicions preliminars
  
Article 1. Objecte de les subvencions
  
La present ordre té com a objecte promoure la generació d'ocupació en l'entorn local mitjançant la concessió d'ajudes i subvencions a càrrec dels pressupostos de la Generalitat Valenciana, d'acord amb allò que s'ha disposat en la present norma.
  
Article 2. Beneficiaris
  
Seran beneficiaris de les ajudes i subvencions previstes en la present ordre, les corporacions locals i les entitats dependents o vinculades a aquestes, i també les persones físiques o jurídiques, qualsevol que en siga la forma, els projectes o empreses de les quals es qualifiquen com a I+E, en els termes establits en aquesta norma.
  
Títol II
  
Estudis de mercat i campanyes per a la promoció local
  
Article 3. Subvencions per a la realització d'estudis de mercat i campanyes de promoció d'ocupació local
  
1. Les corporacions locals o les entitats dependents o vinculades a una administració local podran ser beneficiàries d'una subvenció per a finançar parcialment els costos d'estudis i informes realitzats amb mitjans aliens, que tinguen per objecte conèixer les possibilitats de desenvolupament i implantació d'empreses a la seua zona.
  
Igualment, la dita subvenció podrà finançar parcialment els costs d'aquelles campanyes de caràcter tècnic, realitzades amb mitjans aliens, que puguen portar-se a cap per a atraure inversions generadores d'ocupació en l'àmbit geogràfic de l'entitat sol·licitant, com ara intercanvis de coneixements i experiències de promoció econòmica local que estimulen la creació d'activitat empresarial.
  
2. La quantia total de la subvenció, que es pagarà d'una sola vegada, podrà ascendir fins al 70 per 100 del cost total dels estudis i les campanyes, sumats ambdós, amb un límit màxim de dos milions de pessetes.
  
Les corporacions locals o les entitats dependents o vinculades a aquestes seran beneficiàries d'aquesta ajuda una sola vegada, llevat que hi concórreguen causes excepcionals; en aquest cas podran percebre una nova subvenció, sempre que es tracte d'estudis, informes o campanyes imprescindibles o complementaris dels ja subvencionats.
  
Article 4. Iniciació del procediment de concessió de subvencions
  
Les entitats sol·licitants que vulguen beneficiar-se de les subvencions previstes en l'article anterior ho sol·licitaran en el període comprés entre l'1 de gener i el 30 de setembre de cada any, a la Direcció General de Foment de l'Ocupació, mitjançant la presentació de l'imprés normalitzat que es determine en les corresponents direccions territorials d'Ocupació, o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, acompanyat de la documentació que s'indica a continuació:
  
a) Memòria descriptiva de l'estudi, l'informe o la campanya objecte de subvenció, que haurà de realitzar-se dins de l'exercici pressupostari en què se sol·licita l'ajuda, on es farà constar:
  
- Denominació concreta de l'estudi, l'informe o la campanya.
  
- Objectius que es pretenen.
  
- Cost total.
  
- Identificació de l'empresa, l'entitat o la persona física que realitzaria el servei objecte de subvenció.
  
- Acreditació documental de la solvència professional de la dita empresa.
  
b) Certificat de l'òrgan competent de l'entitat sol·licitant de l'aprovació del projecte per al qual se sol·licita la subvenció.
  
c) Certificat del secretari de la corporació local o òrgan equivalent, si el sol·licitant no és corporació local, en el qual conste la disposició de finançament per a la part de l'estudi, l'informe o la campanya finançat directament per la sol·licitant.
  
d) Declaració de l'entitat sol·licitant que no ha rebut cap ajuda que puga concórrer amb allò que s'ha establit en aquesta norma, o, en cas que n'haja percebut, especificació i quantia de les ajudes rebudes.
  
e) Dades de domiciliació bancària segons model normalitzat (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació i no hagen experimentat variació.
  
f) Si és el cas, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'atorgament de la subvenció.
  
Article 5. Concessió i pagament de la subvenció
  
1. El conseller d'Ocupació, tenint en compte les disponibilitats pressupostàries, dictarà resolució motivada, concedint o denegant els beneficis sol·licitats. La resolució es notificarà al beneficiari en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a la resolució del procediment serà de tres mesos, des de la data de la sol·licitud de subvencions i ajudes. Transcorregut el termini esmentat anteriorment, sense que s'hi haja dictat resolució expressa, la sol·licitud es podrà entendre desestimada en els termes previstos en l'article 44 de la Llei 30/1992 (segons la redacció que en fa la Llei 4/1999, de 13 de gener).
  
2. El cobrament de la subvenció estarà condicionat a la presentació, per part dels beneficiaris, de la següent documentació, dins de l'exercici pressupostari en què es concedeix la subvenció:
  
a) Certificat de l'empresa, l'entitat o la persona física, del servei prestat.
  
b) Original o fotocòpia compulsada de les factures acreditatives del cost total de l'esmentat servei.
  
c) Còpia completa de l'estudi o informe objecte de subvenció, i també dels documents o l'informe escrit, que acrediten la realització de les campanyes, si és el cas.
  
Article 6. Obligacions dels beneficiaris
  
1. Les entitats beneficiàries de les subvencions a què es refereix el present títol estan obligades a:
  
a) Complir la resolució administrativa en els termes previstos en aquesta.
  
b) Lliurar, als dotze mesos del pagament de la subvenció, a la Direcció General de Foment de l'Ocupació, a través de les corresponents direccions territorials d'Ocupació, un informe descriptiu dels objectius aconseguits com a conseqüència de les activitats subvencionades que n'acrediten l'eficàcia.
  
c) Comunicar la percepció, si és el cas, de les ajudes concedides per a la mateixa finalitat per altres administracions públiques o ens públics o privats.
  
Títol III
  
Agents d'ocupació i desenvolupament local
  
Secció primera
  
Disposicions generals
  
Article 7. Els agents d'ocupació i desenvolupament local
  
1. Els agents d'ocupació i desenvolupament local es configuren com a treballadors de les corporacions locals o entitats dependents o vinculades a una administració local que tenen com a missió principal col·laborar en la promoció i implantació de les polítiques actives d'ocupació relacionades amb la creació d'activitat empresarial. L'esmentada col·laboració es desenvoluparà el marc d'actuació conjunta i acordada de l'entitat contractant i la Conselleria d'Ocupació.
  
2. La contractació dels agents d'ocupació i desenvolupament local la realitzaran les corporacions locals o entitats dependents o vinculades a una administració local, i els costos laborals seran subvencionats per la Conselleria d'Ocupació, d'acord amb allò que s'ha previst en aquesta ordre.
  
Article 8. Funcions dels agents d'ocupació i desenvolupament local
  
Els agents d'ocupació i desenvolupament local realitzaran les següents funcions:
  
a) Prospecció de recursos ociosos o infrautilitzats, de projectes empresarials de promoció econòmica local i iniciatives innovadores per a la generació d'ocupació en l'àmbit, i identificació de noves activitats econòmiques i possibles emprenedors.
  
b) Difusió i estímul de les potencials oportunitats de creació d'activitat entre desocupats, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a la consolidació en empreses generadores de noves ocupacions. Assessorar i informar sobre la viabilitat tècnica, econòmica i financera i, en general, sobre els plans de llançaments de les empreses.
  
d) Suport a promotors de les empreses, una vegada constituïdes aquestes, i acompanyament tècnic durant les primeres etapes de funcionament, mitjançant l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.
  
e) Qualssevol altres que contribuïsquen a garantir la missió principal enunciada en l'article 7.1.
  
Article 9. Selecció i contractació dels agents d'ocupació i desenvolupament local
  
1. Els agents d'ocupació i desenvolupament local se seleccionaren, conjuntament entre la Conselleria d'Ocupació i l'entitat beneficiària de la subvenció, després de la presentació prèvia de l'oferta genèrica, entre desocupats que hagen superat amb èxit el segon o primer cicle d'educació universitària; i es valorarà l'experiència professional, i també els coneixements extraacadèmics adquirits en cursos monogràfics de desenvolupament local o promoció de projectes d'ocupació.
  
En cas que no hi haja candidats idonis entre els desocupats inscrits, l'entitat podrà realitzar la contractació directament, després de la comprovació prèvia per part de la Direcció de Foment de l'Ocupació de la idoneïtat del candidat.
  
2. Els agents seleccionats seran contractats a temps complet per la corporació local o entitat dependent o vinculada mitjançant la modalitat contractual més adequada, d'acord amb la normativa vigent.
  
Article 10. Quantia i duració de la subvenció
  
1. La Conselleria d'Ocupació abonarà fins al 80 per 100 dels costos laborals totals de l'agent d'ocupació i desenvolupament local, inclosa la cotització empresarial a la Seguretat Social per tots els conceptes, amb un màxim de quatre milions i mig de pessetes l'any per cada contractació subvencionada.
  
2. La subvenció de la Conselleria d'Ocupació per cada agent d'ocupació i desenvolupament local es concedirà per un període d'un any, i es prorrogarà per períodes anuals fins un màxim de quatre anys.
  
3. Transcorreguda la indicada duració màxima, la contractació del mateix agent no podrà ser subvencionada per la Conselleria d'Ocupació.
  
Article 11. Adaptació inicial dels agents als seus llocs de treball i actualització permanent de la seua formació
  
1. Les corporacions locals o entitats dependents o vinculades a aquestes garantiran l'adaptació dels agents als seus llocs de treball mitjançant la impartició de la metodologia i de totes les tècniques que calga per al millor desenvolupament de les seues funcions.
  
2. La Conselleria d'Ocupació podrà comprovar la idoneïtat dels mencionats processos d'adaptació.
  
3. A fi de garantir la formació i actualització permanent dels agents d'ocupació i desenvolupament local, la Conselleria d'Ocupació, a través de la Direcció General de Foment de l'Ocupació, organitzarà amb mitjans propis o aliens, les actuacions necessàries per al compliment.
  
Secció segona
  
Procediment de sol·licitud i concessió de subvencions
  
Article 12. Sol·licitud de subvenció per a la contractació d'agents d'ocupació i desenvolupament local
  
Les entitats sol·licitants hauran de presentar la sol·licitud en el model que es determine, i aportaran els següents documents:
  
a) Memòria projecte que desenvoluparà cada agent o grup d'agents on s'especifique:
  
1. Definició del projecte global.
  
2. Fases de desenvolupament del projecte.
  
3. Objectius operatius de cada fase i temps estimats d'execució.
  
4. Instruments i infraestructures que es posseeix per a la seua posada en pràctica.
  
5. Nombre d'agents que es contractaran.
  
6. Accions i activitats que desenvoluparan els agents.
  
7. Temps previst per a la realització del projecte i duració estimada dels contractes.
  
8. Costos laborals totals anuals dels contractes.
  
9. Pla d'adaptació de l'agent al lloc de treball.
  
b) Certificat de l'òrgan competent de l'entitat sol·licitant de l'aprovació del projecte per al qual se sol·licita la subvenció.
  
c) Certificat del secretari de la corporació local o òrgan equivalent, si el sol·licitant no és corporació local, en el qual conste la disposició de finançament per a costejar la part no subvencionada.
  
d) Declaració de l'entitat sol·licitant que no ha rebut cap ajuda que puga concórrer amb allò que s'ha establit en aquesta norma, o, en cas que n'haja percebut, especificació i quantia de les ajudes rebudes.
  
e) Dades de domiciliació bancària segons model facilitat a l'efecte (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació i no hagen experimentat variació.
  
f) Si és el cas, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'atorgament de la subvenció.
  
Article 13. Concessió i pagament de la subvenció
  
1. El conseller d'Ocupació, tenint en compte les disponibilitats pressupostàries, dictarà resolució motivada, concedint o denegant els beneficis sol·licitats. La resolució es notificarà al beneficiari en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a la resolució del procediment serà de tres mesos, des de la data de la sol·licitud de subvencions i ajudes. Transcorregut el termini indicat anteriorment sense que s'hi haja dictat resolució expressa, la sol·licitud es podrà entendre desestimada en els termes previstos en l'article 44 de la Llei 30/1992 (segons la redacció que en fa la Llei 4/1999, de 13 de gener).
  
2. Les contractacions hauran de formalitzar-se en l'exercici pressupostari en el qual es concedeix la subvenció.
  
3. El cobrament de la subvenció estarà condicionat a la presentació per part dels beneficiaris de la següent documentació, en el termini d'un mes des de la formalització dels contractes:
  
a) Contractes de treball.
  
b) Alta dels treballadors en la Seguretat Social.
  
3. Una vegada rebuda la documentació en forma, la Direcció General de Foment de l'Ocupació realitzarà l'abonament de la subvenció per contractació d'agents d'ocupació i desenvolupament local d'una sola vegada, per la quantia corresponent a un any.
  
Article 14. Pròrroga de la subvenció
  
1. Les entitats beneficiàries podran sol·licitar de la Conselleria d'Ocupació la pròrroga de la subvenció concedida per cada agent contractat, trenta dies abans de l'acabament del període ja subvencionat, i hauran d'adjuntar a la sol·licitud l'informe sobre l'activitat desenvolupada per cada agent d'ocupació i desenvolupament local.
  
2. La concessió d'aquesta estarà condicionada al fet que segons el criteri de la Direcció General de Foment de l'Ocupació s'acredite suficientment el compliment dels objectius assenyalats en la memòria projecte, d'acord amb allò que s'ha establit en l'article 12.
  
3. El pagament estarà condicionat a la justificació de la despesa del període anual anterior, d'acord amb allò que s'ha assenyalat en l'article següent, i es reintegraran, si és procedent, els fons no utilitzats.
  
Article 15. Obligacions dels beneficiaris
  
Les entitats beneficiàries de les subvencions a què es refereix el present títol assumeixen les següents obligacions:
  
a) Presentar davant de la Direcció General de Foment de l'Ocupació, a través de la corresponent Direcció Territorial d'Ocupació, i en el termini de dos mesos des de l'acabament de cada període anual subvencionat, els justificants de les nòmines abonades als treballadors contractats i els documents de cotització corresponents (models TC1 i TC2).
  
b) informe anual sobre l'activitat desenvolupada pels agents d'ocupació i desenvolupament local, que especifique els èxits aconseguits, degudament quantificats, en relació amb els objectius que es pretenien en la memòria projecte.
  
c) Comunicar a la Direcció General de Foment de l'Ocupació, a través de la corresponent Direcció Territorial d'Ocupació la percepció, si és el cas, de les ajudes concedides per a la mateixa finalitat per altres administracions públiques o ens públics o privats.
  
Títol IV
  
Projectes i empreses qualificats com a I+E
  
Secció primera
  
Qualificació i inscripció
  
Article 16. Definició
  
1. Podran tenir la consideració de I+E els projectes empresarials promoguts i amb el suport d'una corporació local, amb la finalitat de crear activitat econòmica i generar llocs de treball en el seu àmbit territorial i que tinguen, així mateix, ajudes i subvencions de la Conselleria d'Ocupació per a la consecució de l'objectiu assenyalat.
  
2. Correspon a la Conselleria d'Ocupació qualificar un projecte empresarial com a I+E.
  
Article 17. Requisits
  
Perquè un projecte empresarial puga ser qualificat com a I+E, haurà de complir els següents requisits:
  
a) Que la Generalitat Valenciana o una corporació local done el seu suport al projecte empresarial. S'entendrà que existeix el dit suport quan es pose a disposició de la promotora l'aportació de recursos econòmics i/o materials, com ara infraestructures o serveis que l'ajuden en la posada en pràctica i gestió del negoci.
  
b) Que tinga en compte la contractació de treballadors o la incorporació de socis al projecte de cooperatives o societats laborals.
  
c) Que la plantilla prevista, en constituir-se en empresa, no siga superior a vint-i-cinc treballadors.
  
d) Que es tracte d'empresa de nova creació.
  
e) Que la producció de béns o serveis estiga relacionada amb activitats econòmiques emergents o que, dins d'una activitat tradicional en la zona, cobrisca necessitats no satisfetes en estructura existent.
  
f) Que reunisca condicions de viabilitat tècnica, econòmica i financera.
  
Article 18. Sol·licitud de qualificació com a I+E
  
1. Els promotors de projectes que pretenguen la seua qualificació com a I+E, hauran de sol·licitar-ho a la Direcció General de Foment de l'Ocupació, a través de les direccions territorials d'Ocupació, en el model que es formule amb aquesta finalitat. El model anirà acompanyat del certificat de l'administració pública col·laboradora, en el qual s'especifique de forma quantificada, concreta i específica la infraestructura, els instruments o els mitjans amb què es recolza el projecte empresarial i l'informe raonat i la documentació de la dita administració sobre la viabilitat del projecte empresarial, tot detallant els aspectes tècnics de producció i comercialització, i també la valoració sobre les distintes fonts de finançament de què dispose el projecte. S'adjuntarà així mateix, declaració del promotor que no ha iniciat l'activitat empresarial.
  
2. No obstant el que s'ha disposat en el número 1, i sempre que la corporació local no haja expedit l'informe de viabilitat sobre el projecte, els promotors d'aquests podran sol·licitar la qualificació com a I+E, a la Direcció General de Foment de l'Ocupació, en el model que es formule a l'efecte, al qual adjuntaran en tot cas:
  
a) Certificat de l'administració col·laboradora en què s'especifique de forma quantificada, concreta i específica la infraestructura, els mitjans i els instruments posats a disposició del promotor per a l'execució i/o gestió del projecte.
  
b) Memòria explicativa de la viabilitat del projecte empresarial, on es detallen els aspectes tècnics de producció i comercialització, i també pla d'inversions que es realitzaran, amb indicació detallada de les fonts de finançament.
  
c) Declaració del promotor que no ha iniciat l'activitat empresarial.
  
3. Igualment podran sol·licitar la qualificació com a I+E les empreses constituïdes dins d'un termini màxim de sis mesos anteriors al moment en què es formula la sol·licitud de qualificació, sempre que no hagen iniciat la seua activitat. La sol·licitud es presentarà en idèntics termes i forma previstos en els números 1 i 2.
  
Article 19. Resolució sobre qualificació com a I+E
  
1. El director general de Foment de l'Ocupació emetrà la resolució corresponent en els terminis que a continuació es determinen:
  
a) Un mes següent a la presentació de la sol·licitud en els supòsits previstos en l'article 18.1 anterior.
  
b) Tres mesos següents a la presentació de la sol·licitud en els supòsits previstos en l'article 18.2 anterior.
  
Transcorreguts aquests terminis, els interessats podran entendre estimada, per silenci administratiu positiu, la seua sol·licitud.
  
Article 20. Inscripció en el Registre de la Conselleria d'Ocupació de I+E
  
1. Els projectes empresarials o empreses existents que es qualifiquen com a I+E s'inscriuran en el Registre de I+E de la Conselleria d'Ocupació, en un termini màxim de trenta dies següents a la dita qualificació. En la inscripció es farà constar, com a mínim, la següent informació:
  
a) Identificació del promotor del projecte o de l'empresa qualificada com a I+E.
  
b) Identificació de l'administració que dóna suport, de les formes del dit suport.
  
c) Definició i objecte del projecte.
  
d) Domicili social de la I+E.
  
e) Nombre previst de llocs de treball que es crearan.
  
f) Venciment del termini per a constituir-se en empreses o iniciar l'activitat.
  
2. En els dotze mesos següents a la resolució de qualificació de I+E, els promotors hauran de constituir les empreses corresponents i iniciar l'activitat productiva objecte del projecte. Transcorregut el dit termini sense que s'haja iniciat l'activitat, la qualificació quedarà sense efecte, i es procedirà a practicar el corresponent assentament d registre.
  
Les empreses que tinguen el seu origen en projectes de I+E podran constituir-se sota qualsevol forma jurídica, incloses les distintes fórmules d'economia social, com ara cooperatives o societats laborals.
  
S'entendrà que una empresa està constituïda des del moment de la seua inscripció en el corresponent Registre Mercantil o, si és procedent, en el Registre de Cooperatives. Si es tracta d'empresari individual o comunitat de béns, quan cause alta en el cens d'Hisenda.
  
S'entendrà que inicia la seua activitat productiva quan cause alta en l'Impost d'Activitats Econòmiques.
  
Secció segona
  
Subvencions per a I+E
  
Article 21. Subvencions
  
1. Els projectes empresarials i les empreses qualificats com a I+E, de conformitat amb allò que s'ha establit en la secció anterior, podran sol·licitar les següents subvencions, que es finançaran a càrrec dels pressupostos de la Generalitat Valenciana
  
a) Subvenció financera: per a la reducció d'interessos de préstecs per a inversions destinades a la creació i posada en marxa d'empreses qualificades com a I+E.
  
Aquesta subvenció serà equivalent a la reducció de fins a tres punts de l'interès fixat per l'entitat de crèdit pública o privada que concedisca el préstec al sol·licitant, pagadora d'una sola vegada. Aquesta subvenció tindrà com a límit la quantia de 850.000 pessetes per lloc de treball que es cobrisca mitjançant una contractació indefinida.
  
A més a més, s'entendrà inclòs com a lloc de treball creat el del mateix promotor, la qual cosa s'acreditarà mitjançant l'alta en l'Impost d'Activitats Econòmiques i/o l'alta en el Règim de la Seguretat Social que corresponga.
  
Els préstecs, per a ser subvencionats, hauran de ser concedits per entitats que tinguen subscrit l'oportú conveni, amb aquesta finalitat, amb la Conselleria d'Ocupació, i hauran de formalitzar-se dins de l'any en què es concedeix la subvenció.
  
Els préstecs no poden ser cancel·lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de les subvencions percebudes. Si l'amortització anticipada es produïra una vegada transcorregut el dit període, el reintegrament ho serà de la part de subvenció financera no meritada.
  
b) Subvenció de suport a la funció gerencial: per a ajudes el promotor o empresari a la presa de decisions necessàries per al funcionament de l'empresa. Aquesta subvenció podrà revestir les següents modalitats:
  
Ajuda per tutoria, entenent-se per tal l'acompanyament tècnic que un expert aliè a l'empresa, persona física o jurídica que reunisca garanties de solvència i professionalitat suficients segons el parer de la Direcció General de Foment de l'Ocupació, presta al promotor o empresari en les seues activitats gerencials, durant un termini determinat.
  
Ajuda per formació, que inclourà els cursos que el promotor o empresari puga rebre per a obtenir i millorar els seus coneixements sobre la funció gerencial.
  
Ajuda per la realització externa d'estudis i informes sobre l'activitat perquè el promotor o l'empresari puga disposar de millor informació sobre els béns o serveis objecte de producció. S'inclouran en aquest apartat els estudis de mercat, organització, comercialització, diagnosi o altres de naturalesa anàloga.
  
La despesa originada pel suport a la funció gerencial haurà de produir-se en el termini d'un any des de la constitució de l'empresa. La quantia de la subvenció de suport a la funció gerencial, que es pagarà una sola vegada, ascendirà al 75 per 100 del cost dels serveis rebuts fins una quantitat màxima total de 2.000.000 de pessetes, i no es podrà, per això, acumular-se distints tipus d'ajuda per damunt de la dita quantitat màxima.
  
c) Subvenció per assistència tècnica per a la contractació d'experts tècnics d'alta qualificació. Podrà concedir-se a les empreses qualificades com a I+E, una subvenció equivalent al 50% dels costos laborals totals, incloses les cotitzacions a la Seguretat Social per tots els conceptes corresponents a un any, com a màxim, amb un límit de tres milions de pessetes. La subvenció, que es concedirà una sola vegada, estarà condicionada a la justificació per part de les empreses que amb les contractacions objecte de subvenció es cobreixen mancances ben identificades per al desenvolupament i la bona finalitat de l'activitat empresarial.
  
d) Subvenció per contractació indefinida. Les empreses qualificades com a I+E que realitzen contractacions indefinides amb treballadors desocupats tindran dret a una subvenció de 800.000 pessetes per cada contracte indefinit que s'efectue a jornada completa, o la part proporcional que corresponga, quan aquest es realitze a temps parcial.
  
Quan la contractació es realitze a temps parcial i es transforme amb posterioritat a temps complet, l'empresa tindrà dret a percebre la diferència entre la quantitat que va percebre a l'inici de la contractació i les 800.000 pessetes que corresponen per contractació a jornada completa.
  
Aquesta subvenció és incompatible, per al mateix treballador, amb l'establida en el punt c). Serà, no obstant això, compatible amb les bonificacions de quotes previstes en la Llei 50/1998, de 30 de desembre, de Mesures Fiscals, Administratives i de l'Ordre Social, amb les del Reial Decret 1.451/1983, d'11 de maig, pel qual es regulen l'ocupació selectiva i les mesures de foment de l'ocupació de treballadors minusvàlids, i també amb les que puguen establir el mateix tipus de bonificacions per contractació.
  
e) Subvenció per a cooperatives i societats laborals. Les cooperatives i societats laborals qualificades com a I+E tindran dret a una subvenció de 800.000 pessetes per cada soci treballador que, sent desocupat, s'hi integre en les mateixes amb caràcter indefinit.
  
Aquesta subvenció és incompatible, per a un mateix treballador, amb l'establida en els punts c) i d) anteriors.
  
f) Les empreses qualificades com a I+E tindran dret a un increment del 10 per 100 de la quantia de les subvencions regulades anteriorment, quan la seua activitat productiva principal s'inscriga dins dels àmbits que s'indiquen a continuació:
  
Protecció i manteniment de zones naturals.
  
Gestió de residus.
  
Tractament d'aigües i sanejament de zones contaminades.
  
Implantació d'energies alternatives.
  
Promoció del turisme rural i cultural.
  
Vigilància i seguretat.
  
Transports col·lectius (locals).
  
Desenvolupament cultural local.
  
Noves tecnologies de la informació i la comunicació.
  
Cura de xiquets, persones incapacitades i majors.
  
Serveis a domicili.
  
Assistència a joves en dificultat.
  
Article 22. Sol·licitud de subvencions
  
1. Els promotors de projectes empresarials podran sol·licitar davant de la Direcció Territorial d'Ocupació, alguna, o totes, de les ajudes previstes en l'article anterior.
  
La sol·licitud es formularà en el model oficial, acompanyada com a mínim de la següent documentació:
  
- Escriptura de constitució i alta en Seguretat Social dels socis, en el cas de societats.
  
- Alta en el IAE i/o alta en el règim de Seguretat Social corresponent en el cas de treballadors per compte seu, o autònoms.
  
- Declaració del promotor de l'empresa que no ha percebut cap ajuda que puga concórrer amb allò que s'ha establit en aquesta norma o, en cas que n'haja percebut, especificació i quantia de les ajudes rebudes.
  
- Dades de domiciliació bancària segons model facilitat a l'efecte (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
- Documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'atorgament de la subvenció.
  
D'acord amb el tipus de subvenció sol·licitada, presentaran a més a més:
  
a) Per a la subvenció financera, contracte de préstec o acord de concessió d'aquest per part de l'entitat financera on es faça constar el principal, el tipus d'interès, el període d'amortització i carència, si n'hi haguera, i també la declaració dels contractes indefinits que es realitzaran.
  
b) Per al suport a la funció gerencial, cost i justificació de la mesura de suport sol·licitada, tot especificant l'empresa, l'entitat física o jurídica que prestarà o ha prestat el suport, i acreditació de la solvència professional d'aquesta, proposta i calendari de serveis que es desenvoluparan.
  
c) Per a la contractació d'experts tècnics d'alta qualificació, nombre i perfils professionals d'aquests, costos laborals totals i acreditació de la necessitat de la dita contractació.
  
d) Per a la subvenció a la contractació indefinida, contractes degudament registrats i alta en Seguretat Social dels treballadors contractats.
  
e) Per a la subvenció a cooperatives i societats laborals, escriptures de constitució o ampliació de la societat.
  
2. Els empresaris estan obligats a sol·licitar l'ajuda en el termini màxim d'un any des que s'inicià l'activitat de l'empresa.
  
Article 23. Forma de concedir la subvenció
  
El director general de Foment de l'Ocupació, per delegació del conseller d'Ocupació, a la vista de la documentació que es troba en l'expedient, dictarà la resolució que siga procedent, concedint o denegant els beneficis sol·licitats. La resolució es notificarà al beneficiari en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a la resolució del procediment serà de tres mesos, des de la data de la sol·licitud de subvencions i ajudes. Transcorregut el termini indicat anteriorment, sense que s'hi haja dictat resolució expressa, la sol·licitud es podrà entendre desestimada en els termes previstos en l'article 44 de la Llei 30/1992 (segons la redacció que en fa la Llei 4/1999, de 13 de gener).
  
Article 24. Pagament de les subvencions
  
Amb caràcter previ al pagament de la subvenció, l'empresa presentarà abans del 31 de desembre de l'any en què es concedeix la subvenció, la següent documentació:
  
a) Per a la subvenció financera: contractes de treball formalitzats i corresponent alta en la Seguretat Social dels treballadors contractats i pòlissa o certificat del contracte de préstec expedit per l'entitat concessionària del crèdit. L'acreditació del lloc de treball estable, en cas de socis, es portarà a cap mitjançant la presentació de l'escriptura o el contracte de societat. En el cas de treballadors autònoms, mitjançant l'alta en el règim de la Seguretat Social que corresponga.
  
b) Per a la subvenció de suport a la funció gerencial: factura de l'empresa, l'entitat o la persona física, acreditativa del cost del servei rebut i informe escrit de l'actuació de suport desenvolupada en el qual conste la data de la realització.
  
c) En el supòsit d'ajuda per contractació d'experts tècnics d'alta qualificació: contractes de treball formalitzats amb els tècnics i alta en Seguretat Social d'aquests, i informe en què s'indiquen les funcions que realitzaran d'acord amb la seua categoria professional, i també calendari d'actuació.
  
Article 25. Obligacions de les empreses
  
Els beneficiaris de les subvencions previstes per a I+E estan obligats al compliment de les següents obligacions:
  
a) Complir la resolució administrativa en els seus termes.
  
b) Mantenir el nivell de plantilla de treballadors contractats indefinidament i dels socis treballadors de cooperatives i societats laborals, durant almenys tres anys. Quan en el dit termini es produïsca el cessament de treballadors fixos o socis treballadors, excepte en els supòsits de força major, l'empresa abans de transcorregut el termini d'un mes està obligada a substituir-los almenys per la mateixa jornada sense que la dita contractació done lloc a una nova subvenció.
  
c) Presentar als dos mesos des de l'acabament del període subvencionat:
  
- Rebuts de salaris i butlletins de cotització a la Seguretat Social (TC1 i TC2) corresponents des del moment de la contractació fins al compliment del mencionat període de temps subvencionat, dels experts tècnics d'alta qualificació contractats.
  
- Memòria de les activitats realitzades a conseqüència de l'assistència tècnica rebuda, pels mencionats experts.
  
d) Acreditar en el termini màxim d'un any des de la concessió de la subvenció financera que el préstec subvencionat s'ha destinat a finançar inversions per a la creació i posada en marxa de l'empresa, mitjançant la corresponent documentació acreditativa de la despesa efectuada.
  
e) Comunicar a la Direcció Territorial d'Ocupació la percepció, si és procedent, de les ajudes concedides per a la mateixa finalitat per altres administracions públiques o ens públics o privats.
  
Títol V
  
Seguiment i control de subvencions
  
Article 26. Seguiment i control
  
1. Les entitats beneficiaris de les subvencions regulades en la present norma hauran de sotmetre's a les actuacions de comprovació i inspecció que efectuaran la Direcció General de Foment de l'Ocupació i la Inspecció de Treball i Seguretat Social, a les de control financer que corresponga, si és el cas, a la Intervenció General de la Generalitat Valenciana i a les previstes en la legislació del Tribunal de Comptes de les Comunitats Europees, en el supòsit de cofinançament pel Fons Social Europeu.
  
2. L'incompliment d'allò que s'ha establit en la present ordre podrà originar, a la vista de la naturalesa i les causes d'incompliment, si és el cas, el reintegrament total o parcial de les quantitats que s'hagueren rebut amb els interessos corresponents, d'acord amb allò que s'ha previst en la Llei d'Hisenda Pública de la Generalitat Valenciana, sense perjudici d'allò que s'ha establit en la Llei 8/1988, de 7 d'abril, sobre Infraccions i Sancions en l'Ordre Social.
  
En tot cas, en el supòsit que la subvenció percebuda es destinara a fins distints per als que va anar concedida, la Conselleria d'Ocupació dictarà resolució on s'acordarà el reintegrament total de la subvenció.
  
Article 27. Concurrència
  
1. Les subvencions regulades en la present norma no podran, aïlladament o en concurrència amb subvencions o ajudes concedides per altres administracions públiques o ens públics o privats, ser de tal quantia que superen el 80 per 100 del cost de l'activitat subvencionada.
  
2. La quantia de les ajudes regulades en aquesta norma haurà de reduir-se en el cas que se supere el mencionat límit
  
Article 28. Incompatibilitats
  
Les subvencions regulades en la present norma seran incompatibles amb les previstes en l'Ordre de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades persones amb discapacitat per a l'exercici de 1999 amb l'Ordre de 22 d'abril de 1999, de la Conselleria d'Ocupació, Indústria i Comerç, per la qual s'estableixen les bases per les quals es regulen les ajudes i subvencions a la contractació indefinida de treballadors minusvàlids i l'Ordre de 26 de novembre de 1998, de la Conselleria d'Ocupació, Indústria i Comerç, per la qual es regula el Programa d'Ajudes de Foment a l'Ocupació Autònoma per a l'exercici de 1999, i també les establides en l'Ordre de 26 de novembre de 1998, de la Conselleria d'Ocupació, Indústria i Comerç, per la qual s'estableix un programa d'ajudes a l'economia social per a l'exercici 1999, i l'Ordre de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment de l'ocupació estable per a l'exercici de 1999, o les disposicions que les substituïsquen.
  
DISPOSICIONS ADDICIONALS
  
Primera. Dret supletori
  
En allò que no s'ha regulat expressament en la present ordre, s'aplicarà supletòriament el que s'ha disposat en l'Ordre de 15 de juliol de 1999, del Ministeri de Treball i Afers Socials, per la qual s'estableixen les bases de concessió de subvencions publiques per al foment del desenvolupament local i l'impuls dels projectes i empreses qualificats com a I+E.
  
Segona. Disponibilitats pressupostàries
  
1. Les subvencions establides en aquesta norma se subvencionaran a càrrec dels pressupostos de despeses de la Generalitat Valenciana, i la seua concessió estarà sotmesa, en tot cas, al fet que hi haja disponibilitats pressupostàries.
  
2. En compliment d'allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de pressupostos de la Generalitat Valenciana, mitjançant ordre de la Conselleria d'Ocupació, anualment es faran públics les línies de crèdit i l'import global màxim destinat a la concessió de les ajudes previstes en la present disposició.
  
3. En la dita ordre i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà així mateix determinar aquells punts d'interès per a l'administrat, com ara terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
DISPOSICIONS TRANSITÒRIES
  
Primera
  
1. Les sol·licituds de subvencions del Programa d'Iniciatives Locals d'Ocupació i Agents d'Ocupació i Desenvolupament Local, presentades a l'empara d'allò que s'ha disposat en l'Ordre de 3 de maig de 1999, de la Conselleria d'Ocupació, Indústria i Comerç, i que estiguen pendents de resolució en el moment d'entrada en vigor d'aquesta norma, es resoldran de la següent forma:
  
a) Les sol·licituds presentades en data anterior a l'entrada en vigor de l'Ordre de 15 de juliol de 1999, del Ministeri de Treball i Afers Socials (BOE 31 de juliol de 1999), per la qual es regulen les bases de concessió de subvencions per al foment del desenvolupament local a través de l'impuls de projectes i empreses, qualificats com a I+E, es resoldran d'acord amb el que s'ha previst en l'Ordre de 3 de maig de 1999, de la Conselleria d'Ocupació, Indústria i Comerç, per la qual es regulen les iniciatives locals d'ocupació i els agents d'ocupació i desenvolupament local, i s'estableixen les bases reguladores de la concessió de subvenció i ajudes a aqueixes iniciatives locals d'ocupació i a la contractació d'agents d'ocupació i desenvolupament local.
  
b) Les sol·licituds presentades en data posterior a l'entrada en vigor de l'Ordre de 15 de juliol de 1999, del Ministeri de Treball i Afers Socials, mencionada en l'apartat anterior, es resoldran d'acord amb el que s'ha disposat en la present ordre.
  
2. En l'exercici 1999, les ajudes recollides en les títols III i IV de la present ordre es finançaran a càrrec dels saldos dels crèdits retinguts per a l'Ordre de 3 de maig de 1999 de la Conselleria d'Ocupació, Indústria i Comerç, per la qual es regulen les iniciatives locals d'ocupació i els agents d'ocupació i desenvolupament local, i s'estableixen les bases reguladores de la concessió de subvenció i ajudes a aqueixes iniciatives locals d'ocupació i a la contractació d'agents d'ocupació i desenvolupament local. Les ajudes previstes en el títol II es finançaran a càrrec de la secció 13, programa 322.10, capítol IV, línia 424/000/99 (codi comptable 2942), per un import global màxim de 819.349.721 de pessetes.
  
Segona
  
Les ajudes previstes en el títol II, Estudis de mercat i campanyes per a la promoció local, per a l'exercici 1999, podran sol·licitar-se en el termini de 15 dies comptats des de l'endemà de la publicació de la present ordre en el Diari Oficial de la Generalitat Valenciana.
  
Tercera
  
Fins que la Comissió Europea done la seua autorització al règim de subvencions a les empreses previstes en la present ordre, només es concediran ajudes sotmeses a les condicions de minimis.
  
DISPOSICIÓ DEROGATÒRIA
  
Queda derogada l'Ordre de 3 de maig de 1999, de la Conselleria d'Ocupació, Indústria i Comerç, per la qual es regulen les iniciatives locals d'ocupació i els agents d'ocupació i desenvolupament local, i s'estableixen les bases reguladores de la concessió de subvenció i ajudes a aqueixes iniciatives locals d'ocupació i a la contractació d'agents d'ocupació i desenvolupament local.
  
DISPOSICIONS FINALS
  
Primera. Facultats de desenvolupament
  
S'autoritza la Direcció General de Foment de l'Ocupació perquè dicte totes les instruccions que siguen necessàries per a l'aplicació d'aquesta ordre.
  
Segona. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 19 d'octubre de 1999
  
El conseller d'Ocupació,


Còpia Permalink ELI